El 12 de març es va anunciar el cessament de l'activitat lectiva i el tancament dels centres, pel que es plantejava un escenari nou, sobretot quan al poc temps es va anunciar que no hi havia data de retorn ja que el confinament s'allargava.
És aquí on a les escoles agràries, com a la resta del país, es va plantejar un nou repte fruit d'aquesta crisi, finalitzar el curs en format telemàtic i amb el professorat fent les classes des de casa seva.
I malgrat disposar d'algunes eines, cal millorar el disseny de les classes i dominar eines noves de comunicació visual.
És per aquesta raó que la formació que es fa cada any pels professors de gestió de les escoles agràries es va enfocar perquè fos una eina més per ajudar a pensar, preparar i millorar les sessions per videoconferència que estaven realitzant el professorat des de casa seva i es va fer extensiva a tot el professorat de la Xarxa d'Escoles Agràries de Catalunya.
És així com es va gestar el curs " Ensenyar des de casa ", juntament amb el Centre de Formació i Estudis Agrorurals (CFEA) i la idea de la Maria Batet, una formadora, emprenedora i entusiasta de la docència, que va saber donar resposta a les nostres necessitats en un programa molt ajustat, l'objectiu del qual era donar eines senzilles i fàcils d'aplicar per fer una formació més motivadora des de casa.
Ja que un dels reptes més grans en aquesta situació d'aïllament social és motivar l'alumnat i crear un bon ambient a l'aula.
I ja són 3 les edicions del curs " Ensenyar des de casa " que s'han fet aquests 2 mesos, amb un total de 77 professors que s'han format per aprendre a dissenyar formacions virtuals, repensar les seves aules, planificar les sessions de classe, identificar els continguts essencials i treballar la relació amb els alumnes.
I finalment, si s'adapta el contingut, també s'han d'adaptar les metodologies d'ensenyament, amb la incorporació d'eines visuals i evidentment els sistemes d'avaluació i ajudar així als docents, però també als alumnes.
De fet, l'alumnat de la Xarxa d'Escoles Agràries de Catalunya valora amb un notable el grau de satisfacció dels cicles de formació professional.
Aquesta dada reafirma la gran aposta d'aquests centres: oferir formació inicial de qualitat a tots aquells joves que volen introduir-se al mercat laboral del sector agroalimentari, un dels principals motors econòmics de Catalunya.
El Servei de Formació Agrària del Departament d'Agricultura, Ramaderia, Pesca i Alimentació (DARP) de la Generalitat de Catalunya està format per 14 Escoles Agràries distribuïdes arreu del territori català i que oferiran al proper curs 2020/21: 10 cicles formatius de grau mitjà i 11 de grau superior en la modalitat presencial, semipresencial i a distància.
Les Escoles Agràries també duen a terme formacions que acrediten la capacitació professional agrària per a la incorporació al sector agroalimentari.
El passat 2019, es van tramitar 357 sol·licituds d'ajut per a la integració de joves a l'empresa agrària.
En aquest context, enguany el Servei de Formació Agrària ha posat en marxa la iniciativa 'Som futur', una campanya que té l'objectiu de donar visibilitat a aquestes entitats educatives i reflectir les virtuts, les qualitats i els valors de la formació professional i del sector agrari i alimentari.
Una formació pràctica i vivencial, que ha estat adaptada per poder mantenir ara i ens escenaris futurs aquesta essència en el format que sigui més adient, presencial, semipresencial i a distància.